Meister to Liefflande. Unsirn fruntliken grut mit ganczer gunst tovor. Ersamen, vorsichtige, leven getruwen. Alz gy hern Cristernen breff uns negest gesant wol vornomen hebben, indeme alz he darinne berurt, dat id em nicht steiht to doende, upp sunte Johannes baptisten dach negest komende to Revall to komende etc., und vort beruret, weret dat wy belevede[n] ene tosampnekomynge, dar id beiden parten liike bequeme were, dar wolde he altiidt overbodich wesen etc.: des hebbe wy em nw aver in dessem ingeslotenen breve ene andir tiidt und stede utgesatt, doch upp sien behach, alz 14 dage na sunte Johannis baptisten dage negest volgende tor Narwe, dar wy denne mit em uppe [de] tiidt tosampne wolden wesen, und hebben em darby geschreven und gebeden umb en unvortogen antwort uns hirupp to schrivende. Und bidden jw gancz begherliken, dat gy em dessen ingeslotenen breff, so gy erste konnen, oversenden. Dar schut uns ane to dancke. Gegeven to Wenden an sunte Niclaws avende anno etc. xxix. Item so hebbe wy ok hern Cristern in dessem ingeslotenen breve geschreven und en gebeden, dat he jw wolle juwe genommene und bekummerde gut und ok gevangene upp en recht weddir utantworden und volgen laten; gy solden ok dergliiken doen; wie welden darvor gut wesen, so wy tosampnequemen, wor he denne recht to hedde, dat sulde em gutliken weddirfaren, und dat wy em wol truweden, dat he jw dergliiken nicht wegerde. Hirupp hebbe wy en ok umb en antwort gebeden etc. Adress: Den ersamen und vorsichtigen mannen, borgermeistern und rathluden unsir stadt Revall, unsirn besundern leven getruwen, dach und nacht an allis zumen, grote dreplike macht is darane, dandum.